Bestyrelsens beretning – Generalforsamling Grundejerforeningen Jyllingelund 15/3-2026
Nabohjælp og tryghed i området
Som opfølgning på vores fokus på tryghed, har bestyrelsen besluttet at arrangere et møde med Nabohjælp. Selvstændig invitation vil blive fremsendt til alle grundejere når dato foreligger. Formålet er at få konkrete tips til, hvordan vi hver især bedst sikrer vores boliger, og hvordan vi som fællesskab kan samarbejde om at gøre Jyllingelund til et endnu mere sikkert område. Vi tror på, at en fælles indsats og øget opmærksomhed er den mest effektive vej til at forebygge indbrud.
Vejvedligeholdelse og udbedringer
I de foregående år har NCC, som vi har vedligeholdelsesaftale med, været lidt tilbage ift aftale. Derfor har vi i det forløbne år brugt tid på at gennemgå vores fælles veje. Som en del af denne proces vil vejene få et eftersyn i det kommende år, hvor vi reparerer hvor det er nødvendigt. Vi har fokus på de steder, hvor der i 90-graders sving og kryds er opstået store huller. Disse er til gene for både cyklister og bilister, og udbedring af disse områder skal sikre en god og sikker færdsel i foreningen.
Vinterberedskab
Vinterberedskabet har desværre ikke levet op til det ønskede niveau i den forgangne sæson. Bestyrelsen har måttet konstatere, at kvaliteten af snerydningen ikke har været tilfredsstillende. Derfor lægger vi nu op til at skifte leverandør. Dette gør vi for at sikre, at vi fremadrettet får den snerydning og saltning, som beboerne med rette kan forvente, så vi alle kan færdes sikkert i de kolde måneder.
Trafiksikkerhed og hastighedsbegrænsning
Arbejdet med trafiksikkerheden i Jyllingelund, fortsætter som et centralt punkt. Vi har haft et konstruktivt møde med Roskilde Kommune, og bestyrelsen lægger op til at følge de anbefalinger, der er kommet fra kommunens side. Som nævnt sidste år, vil vi arbejde målrettet med følgende tiltag:
· Etablering af nye fartdæmpende bump
· Skærpet skiltning omkring hastighedszoner
· Mere ensartede hastigheder i hele Nordmarken for at undgå forvirring.
· Hele Jyllingelund vil blive 30km/t zone.

Vi er desuden gået i dialog med en nabogrundejerforening (Raadalsgaard1), som har ønsket et samarbejde omkring fælles indkøb af skilte og vejbump. Dette samarbejde forventes at give besparelser for begge foreninger. Når de sidste detaljer vedrørende priser og etablering er på plads, vil der blive indkaldt til en ekstraordinær generalforsamling til endelig behandling.
Grønne områder og beplantning
Vi følger op på den beplantning, der blev foretaget i efteråret. For at sikre, at de nye træer får de bedste vækstbetingelser, vil bestyrelsen række ud til de grundejere, der bor tættest på de nyplantede områder. Vi håber på en positiv dialog om muligheden for at hjælpe med vanding i tørre perioder, så vores fælles grønne investering kan blomstre.
Afslutning
Bestyrelsen vil gerne takke alle grundejere for deres samarbejde og engagement i årets løb. Vi ser frem til en fortsat positiv udvikling af vores område og håber på et godt fremmøde og en konstruktiv debat på generalforsamlingen.
